Bæjarstjórinn í Grindavík segir það með öllu óviðunandi að bæjarbúar hafi þurft að þola hátt í tíu klukkustunda langt rafmagnsleysi fram undir miðnætti í gærkvöldi. Hann hyggst óska skýringa HS-veitna á fundi á mánudag.
Grindvíkingum verður boðið upp á opið hús í dag og á morgun þar sem eldfjalla- og jarðskjálftafræðingar fara yfir stöðu jarðhræringa á reykjanesskaga. Þá verður einnig fræðsla um áhrif jarðskjálfta og byggingar. Á morgun verða fræðsluerindi túlkuð yfir á pólsku en af þrjú þúsund og fimm hundruð bæjarbúum eru fimm hundruð af erlendum uppruna. Boðið verður upp á beint streymi af fræðsluerindunum. Rafmagn fór af Grindavík um tvöleytið í gær en er komið á að nýju, segir Fannar Jónasson, bæjarstjóri í Grindavík.
Það var þó ekki fyrr en á tólfta tímanum í gærkvöldi sem tókst að tengja allt bæjarfélagið. Það voru liðnir næstum tíu klukkutímar. Afskaplega óheppilegt og bagalegt, sérstaklega við þessar óvenjulegu aðstæður hjá okkur hérna í Grindavík.
Egill Þorsteinn Sigmundsson, sviðstjóri rafmagnssviðs HS Veitna, segir að varnarbúnaður hafi ekki virkað sem skyldi og því hafi verið erfitt að greina bilunina.
það tók langan tíma fyrir okkur að átta okkur á því að þetta var hvorki í Svartsengi né tengingunni frá svartsengi til Grindavíkur. En það var eins og búnaðurinn horfði á að þar væri bilun.
Það tók allt of langan tíma og við munum eiga fund á mánudaginn með forsvarsmönnum fyrirtækisins og fara yfir þessa stöðu. Tíminn sem tók að gera við þetta er auðvitað allt, allt of langur og ég er ekki að kenna neinum um það. En þetta er algjörlega óviðunandi að þurfa að búa við rafmagnsleysi svo klukkutímum skiptir. Tíu klukkutímar eru náttúrulega algjörlega óviðunandi og við þurfum að fara yfir það hvernig er hægt að tryggja það að þetta gerist ekki aftur.